
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Juraja Považana a členov senátu JUDr. Romana Huszára a Mgr. Jaroslava Šupu v právnej veci žalobkýň: X/ G. G., D.. XX.X.XXXX, N. U. XXX, V. X/ V. B., D.. XX.X.XXXX, N. S. U. XXX, žalobkyne 1/ a 2/ právne zastúpené: Advokátska kancelária MAJLING & NINČÁK, s.r.o., so sídlom Palárikova 14, Bratislava, proti žalovanému: HOMEBYT, s.r.o., so sídlom Saratovská 26/A, Bratislava, IČO: 35 795 182, právne zastúpenému: Advokátska kancelária Consiliaris, s.r.o., so sídlom Ružová dolina 8, Bratislava, o splnenie povinnosti sprístupniť informácie a doklady žalovaného, na odvolanie žalovaného proti rozsudku Mestského súdu Bratislava IV, č. k. 25C/21/2018-378 zo dňa 11. augusta 2023, takto rozhodol: I. Odvolací súd rozsudok súdu prvej inštancie v napadnutom výroku I. a výroku III. p o t v r d z u j e . II. Žalobkyňa 1/ a žalobkyňa 2/ majú voči žalovanému nárok na náhradu trov odvolacieho konania v rozsahu 100 %. odôvodnenie: 1. Súd prvej inštancie napadnutým rozsudkom v I. výroku uložil žalovanému povinnosť sprístupniť a poskytnúť za náhradu vzniknutých nákladov žalobkyni 1/ a žalobkyni 2/ nasledovné doklady: a) Hlavnú knihu žalovanej s medzisúčtami po mesiacoch k 31.12.2019, k 31.12.2020, k 31.12.2021 a k 31.12.2022, b) Knihu analytickej evidencie žalovanej - všetky účty k 31.12.2019, k 31.12.2020, k 31.12.2021 a k 31.12.2022, c) Kompletnú inventarizáciu účtov žalovanej od roku 2019 vrátane stavu pohľadávok a záväzkov voči spoločníkom k 31.12.2022, ktorých obsahom by boli rozpísané podrobne jednotlivé zložky účtov (položkovite) v zmysle zákona č. 431/2002 Z. z., o účtovníctve, d) Transferovú dohodu k zmluve uzatvorenej medzi žalovanou a spol. HOMERENT, s.r.o., IČO: 50 637 622, so sídlom Saratovská 26/A, 841 02 Bratislava, e) Správu audítora od roku 2019, f) Kompletnú inventarizáciu majetku žalovanej ku dňu 31. december, od roku 2019, g) Znalecký posudok k stavbe - Ubytovňa so súpisným číslom XXX nachádzajúcej sa na parcele č. XXX/ XXX zapísanej na liste vlastníctva č. XXXX, v katastrálnom území S. U., okres Malacky, h) Znalecký posudok k stavbe - Polyfunkčný objekt so súpisným číslom XXXXX nachádzajúcej sa na parcele č. XXXX/XX zapísanej na liste vlastníctva č. XXXX, v katastrálnom území D., okres Bratislava II, i) Úverovú zmluvu s Prima banka Slovensko, Hodžova 11, 010 11 Žilina, IČO: 31 575 951 (predtým Dexia banka Slovensko a.s.), na základe ktorej bol poskytnutý úver č. XX/XXX/XX zabezpečený záložným právom, s vkladom do katastra nehnuteľností pod č. S. XXXX/XX,
j) Úverovú zmluvu s Prima banka Slovensko, Hodžova 11, 010 11 Žilina, IČO: 31 575 951 (predtým Dexia banka Slovensko a.s.), na základe ktorej bol poskytnutý úver, s vkladom do katastra nehnuteľností pod č. V 27032/09, za účelom kontroly žalovanej, spracovaním sprístupnených dokumentov. 2. Výrokom II. súd prvej inštancie zamietol žalobu v časti, ktorou sa žalobkyne domáhali voči žalovanému uloženia povinnosti poskytnúť a sprístupňovať všetky informácie o žalovanom. Posledným III. výrokom prvoinštančný súd rozhodol, že žalovaný je povinný nahradiť žalobkyni 1/ a žalobkyni 2/ náhradu trov konania v rozsahu 100 % s tým, že o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 3. Tomuto v poradí druhému rozsudku súdu prvej inštancie predchádzalo konanie, v ktorom bývalý Okresný súd Bratislava IV rozhodol rozsudkom č. k. 25C/21/2018-147 zo dňa 12. júna 2019 tak, že žalovanému uložil povinnosť poskytnúť a sprístupniť žalobkyni 1/ a žalobkyni 2/ všetky nasledovné informácie a doklady spoločnosti žalovaného: celú knihu pohľadávok žalovanej vrátane uhradených a neuhradených pohľadávok, všetky zmluvy o dodávkach služieb od roku 2013, v ktorých žalovaná spoločnosť vystupuje tak na strane dodávateľa, ako aj na strane odberateľa, transférovú dohodu k zmluve uzatvorenej medzi žalovanou a spoločnosťou HOMERENT, s.r.o., IČO: 50 637 622, so sídlom Saratovská 26/A, 841 02 Bratislava, Správu audítora od roku 2015. V prevyšujúcej časti súd žalobu zamietol a žiadnej zo strán sporu nepriznal právo na náhradu trov konania. Na odvolania oboch strán odvolací súd uznesením č. k. 5Co/278/2019-252 zo dňa 31. marca 2020 zrušil a vec vrátil súdu prvej inštancie na ďalšie konanie. Odvolací súd konštatoval, že nie je možné dostatočne preskúmať rozhodnutie súdu prvej inštancie, pretože súd nedostatočne odôvodnil svoje rozhodnutie v tom smere, prečo uznesenie Okresného súdu Bratislava IV č. k. 10Cb/264/2014-71 zo dňa 29. júna 2015, v spojení s potvrdzujúcim rozhodnutím Krajského súdu v Bratislave č. k. 3Cob/230/2015-91 zo dňa 16. septembra 2015 nepovažuje pre účely konania 25C/21/2018 za prekážku res iudicata, teda prekážku už právoplatne rozhodnutej veci. 4. Svoj v poradí druhý rozsudok súd prvej inštancie právne odôvodnil ustanoveniami § 122 ods. 1 a ods. 2 Obchodného zákonníka. Na základe vykonaného dokazovania mal za preukázané, že žalobkyne sa v dôsledku dedenia stali menšinovými spoločníčkami u žalovaného. Zo vzájomnej komunikácie medzi stranami sporu, žiadosti o sprístupnenie účtovných dokladov zo dňa 7.9.2016, žiadosti o predloženie zmlúv zo dňa 7.2.2017, zo stanoviska k pozvánke na zasadnutie valného zhromaždenia spoločnosti zo dňa 19.6.2017, z odpovede na stanovisko k pozvánke na zasadnutie valného zhromaždenia spoločnosti zo dňa 19.6.2017, zo žiadosti o sprístupnenie účtovných dokladov zo dňa 9.9.2015, z emailovej komunikácie, z emailovej komunikácie z 28. - 29.3.2018, zo žiadosti o sprístupnenie dokladov zo dňa 16.2.2015, zo žiadosti o sprístupnenie dokladov zo dňa 14.5.2015, z odpovede na žiadosti o sprístupnenie dokladov žalovanej zo dňa 3.3.2014 a 7.7.2015, ako aj z potvrdenia o podaní trestného oznámenia pre prečin marenia výkonu úradného rozhodnutia súd prvej inštancie zistil, že žalobkyne sa opakovane domáhali voči žalovanému poskytnutia informácií a dokladov o činnosti žalovaného. Zo záznamu zo sprístupnenia informácií a dokladov zo dňa 18.8.2015 mal súd prvej inštancie za preukázané, že v súlade s uznesením Okresného súdu Bratislava IV č. k. 10Cb/264/2014 zo dňa 29.6.2015, ktorým Okresný súd Bratislava IV rozhodol o návrhu na vydanie predbežného opatrenia, žalovaný v priestoroch svojho právneho zástupcu žalobkyniam sprístupnil informácie o žalovanom a nasledovné doklady: kompletnú inventarizáciu účtov od roku 2013, vrátane stavu pohľadávok a záväzkov voči spoločníkom k 31.12.2013 a k 31.12.2014, hlavnú knihu spoločnosti od roku 2013, ročný rozpis nákladov spoločnosti, vrátane nákladov na mzdy od roku 2013, Znalecký posudok k stavbe - Ubytovňa so súpisným číslom 636 nachádzajúcej sa na parcele č. XXX/XXX zapísanej na liste vlastníctva č. XXXX, v katastrálnom území S. U., okres Malacky, Znalecký posudok k stavbe Polyfunkčný objekt so súpisným číslom XXXXX nachádzajúcej sa na parcele č. XXXX/XX zapísanej na liste vlastníctva č. XXXX, v katastrálnom území D., okres Bratislava II, Úverovú zmluvu s Prima banka Slovensko, Hodžova 11, Žilina, IČO: 31 575 951 (predtým Dexia banka Slovensko a.s.), na základe ktorej bol poskytnutý úver č. XX/XXX/XX zabezpečený záložným právom, s vkladom do katastra nehnuteľností pod č. S. XXXX/XX, nájomné zmluvy od roku 2013 (podnikateľské subjekty), zoznam nájomných zmlúv za obdobie august 2015 (nepodnikateľské subjekty), pričom sa odvolaním sa na zákon č. 122/2013 Z. z. o ochrane osobných údajov v platnom znení žalobkyniam neboli predložené nájomné zmluvy s nepodnikateľskými subjektmi, bol predložený zoznam nájomných zmlúv
za uvedený mesiac podľa ubytovacích objektov, obsahom ktorého sú meno a priezvisko nájomcu, výška nájomného a údaje o poslednej fakturácii a napokon ročné výpisy z bankových účtov od roku 2013. Ako vyplýva z uvedeného zápisu, žalobkyne ďalej žiadali od žalovaného poskytnúť kompletný denník účtovných zápisov od roku 2013 jednotlivých účtov podľa dátumov, inventarizačných zápisov všetkého majetku od roku 2013 a interných dokladov k zaúčtovaniu bankových výpisov od roku 2013. Podľa záznamu zo sprístupnenia informácií a dokladov zo dňa 10.5.2019 žalovaný žalobkyniam v súlade s vydaným predbežným opatrením sprístupnil nasledovné informácie a doklady: inventarizácia účtov (vrátane dátumov účtovania) od roku 2015, vrátane stavu pohľadávok a záväzkov voči spoločníkom k 31.12.2015, k 31.12.2016, k 31.12.2017 a k 31.12.2018, inventarizácia ku dňu 31. decembra rokov 2015-2018, hlavná kniha spoločnosti od roku 2015, ročný rozpis nákladov žalovaného, vrátane nákladov na mzdy od roku 2015, nájomné zmluvy od roku 2015 (podnikateľské subjekty), zoznam nájomných zmlúv za obdobie december 2015 a december 2016 (nepodnikateľské subjekty), pričom s odvolaním sa na zákon č. 18/2018 Z. z. (GDPR) neboli predložené nájomné zmluvy s nepodnikateľskými subjektmi (bol predložený zoznam nájomných zmlúv za mesiac december 2015 a december 2016 podľa ubytovacích objektov, obsahom ktorého sú výška nájomného a údaje o poslednej fakturácii), ročné výpisy z bankových účtov od roku 2015, kniha pohľadávok a záväzkov spoločnosti od roku 2015, zmluva medzi žalovaným a HOMERENT s.r.o. Žalobkyne na stretnutí požiadali o predloženie kompletnej inventarizácie účtov od roku 2015, vrátane stavu pohľadávok a záväzkov voči spoločníkom k 31.12.2015, k 31.12.2016, k 31.12.2017 a k 31.12.2018, ktorých obsahom budú rozpísané podrobne jednotlivé zložky účtov (položkovite) v zmysle zákona o účtovníctve, celú knihu pohľadávok vrátane uhradených a neuhradených, zmluvu uzatvorenú medzi žalovanou a školským internátom, zmluvu uzatvorenú medzi žalovaným a Strednou odbornou školou automobilovou, transferovú dohodu k zmluve uzatvorenej medzi žalovanou a spoločnosťou HOMERENT s.r.o. a správu audítora. Z rozsudku (bývalého Okresného súdu Bratislava IV - pozn. odvolacieho súdu) č. k. 10Cb/264/2014-200 zo dňa 9. mája 2018, ktorý nadobudol právoplatnosť dňa 19.9.2019, súd prvej inštancie zistil, že uznesenie valného zhromaždenia žalovaného prijaté dňa 5.8.2014, na ktorom sa rozhodlo o zvýšení základného imania žalovaného na 10 000,- € prevzatím záväzkov na nový vklad väčšinovými spoločníčkami v žalovanej (W. M. V. V. W.), súd určil za neplatné. Rovnako tak súd určil za neplatné uznesenie valného zhromaždenia žalovanej zo dňa 5.8.2014, ktorým mala byť zmenená spoločenská zmluva žalovaného. Súd v uvedenom rozsudku skonštatoval, že žalovaný, jeho konateľka, ako aj väčšinoví spoločníci v žalovanom mali pri zvýšení základného imania postupovať v súlade so spoločenskou zmluvou, k čomu zjavne na úkor menšinových spoločníčok, ktoré v tomto konaní vystupujú v procesnom postavení žalobkýň, nedošlo. Z rovnakých dôvodov, t.j. pretože v dôsledku navrhovanej zmeny spoločenskej zmluvy malo dôjsť ku zúženiu a obmedzeniu práv spoločníkov, bol na rozhodnutie valného zhromaždenia v zmysle § 141 ods. 2 Obchodného zákonníka potrebný súhlas všetkých spoločníkov, vrátane menšinových spoločníčok, t.j. žalobkýň v tomto konaní a pre jeho absenciu bolo príslušné rozhodnutie valného zhromaždenia určené za neplatné. 5. Na základe takto zisteného skutkového stavu súd prvej inštancie skonštatoval, že žalovaný, napriek tomu, že žalobkyne sú jeho spoločníčky, hoci aj menšinové, im neposkytoval informácie o svojom hospodárení, ani o dôležitých okolnostiach, na ktorých poskytnutie majú žalobkyne nárok. Pokiaľ by nebolo vydané predbežné opatrenie v konaní vedenom (na bývalom Okresnom súde Bratislava IV - pozn. odvolacieho súdu) pod sp. zn. 10Cb/264/2014, žalobkyne by nedisponovali žiadnymi z informácií, na ktoré majú v zmysle článku 8 ods. 1 spoločenskej zmluvy žalovanej a § 122 ods. 2 Obchodného zákonníka nárok, a ktorých poskytnutia sa dožadujú v tomto konaní. V súvislosti s predbežným opatrením nariadeným uznesením č. k. 10Cb/264/2014-71 zo dňa 29. júna 2015 súd prvej inštancie uviedol, že zaniklo nadobudnutím právoplatnosti rozsudku č. k. 10Cb/264/2014-200 zo dňa 9. mája 2018 (právoplatnosť dňa 19.9.2019). Napriek existencii vydaného predbežného opatrenia počas tohto konania práve s ohľadom na dočasný charakter predbežných opatrení vydávaných podľa Občianskeho súdneho poriadku tieto nie je možné považovať za prekážku právoplatne rozhodnutej veci vo vzťahu ku rozhodnutiam súdov vo veci samej, aj pokiaľ by mali konštatovať splnenie totožnej povinnosti. V prípade rozhodnutí vo veci samej totiž ich časová platnosť, na rozdiel od predbežných opatrení, nie je obmedzená. Súd prvej inštancie mal preto za to, že mu v tomto prípade nič nebráni, aby rozhodol o nároku žalobkýň uplatnenom v tomto konaní, a to aj v prípade, ak by ešte vec vedená pod sp. zn. 10Cb/264/2014 nebola právoplatne skončená a predbežné opatrenie bolo stále právoplatné a vykonateľné. V súvislosti s pokynom odvolacieho súdu v zrušujúcom uznesení súd prvej inštancie uviedol, že skorším rozsudkom vydaným v tomto konaní (č. k. 25C/21/2018-147 zo dňa 12. júna 2019) zamietol žalobu žalobkýň v časti, ktorej obsah bol totožný s výrokom predbežného opatrenia.
Toto svoje rozhodnutie súd zdôvodnil tak, že žalobkyniam v tom čase nič nebránilo, aby sa domáhali splnenia povinnosti žalovanej na podklade predbežného opatrenia hoci aj v exekučnom konaní. Súd prvej inštancie skonštatoval, že mu nie je známe, prečo sa výkonu rozhodnutia nedomáhali v exekučnom konaní, hoci tak spraviť mohli a mali. Pretože splnenie povinností uložených žalovanej predbežným opatrením bolo v tom čase vymáhateľné, v uvedenej časti súd žalobu žalobkýň zamietol. S ohľadom na ďalší vývoj v tomto konaní, keďže uvedené predbežné opatrenie zaniklo, je ale táto skoršia úvaha súdu vo vzťahu ku posúdeniu aktuálneho nároku žalobkýň v čase vydania tohto rozhodnutia bezpredmetná. 6. Pokiaľ išlo o oprávnenie žalobkýň voči žalovanému domáhať sa poskytnutia dokladov a informácií v zmysle návrhu na zmenu, ktorý súd pripustil na pojednávaní dňa 11.8.2023, súd prvej inštancie považoval za východiskové uznesenie Najvyššieho súdu Slovenskej republiky sp. zn. 3Obdo/21/2019 zo dňa 29. mája 2019 a jeho závery považoval za aplikovateľné aj na rozhodnutie v tomto konaní. Základným právom spoločníka je právo podieľať sa na riadení spoločnosti a kontrole jej činnosti na valnom zhromaždení v rozsahu a spôsobom uvedeným v spoločenskej zmluve, prípadne v stanovách, ako to vyplýva z § 122 ods. 1 Obchodného zákonníka. Valné zhromaždenie sa považuje za najvyšší orgán spoločnosti, práve tento orgán rozhoduje o najzávažnejších otázkach spoločnosti a tento orgán môže udeľovať pokyny konateľom, prípadne obmedziť ich konateľské oprávnenie. Žalobkyne z dôvodu, že im žalovaný neposkytoval informácie o svojom hospodárení a ekonomickej situácii, opodstatnene pristúpili k realizácii svojich oprávnení uvedených v § 122 ods. 2 Obchodného zákonníka a žalovaného vyzvali na poskytnutie informácií a dokumentov. Uvedené oprávnenie žalobkýň je v cit. ust. konštituované ako právo spoločníka na informácie o záležitostiach spoločnosti a právo spoločníka na nahliadanie do dokladov spoločnosti. Takto vymedzené právo spoločníka tak sleduje, aby mal spoločník pri využívaní oprávnenia podľa § 122 ods. 1 Obchodného zákonníka k dispozícii relevantné informácie o záležitostiach spoločnosti (jej majetku a záväzkoch, ich predpokladanom vývoji, prípadne o budúcom podnikateľskom zámere spoločnosti, na ktorej podnikaní sa ako spoločník zúčastňuje svojím vkladom), a aby tieto informácie mohol využiť predovšetkým pri hlasovaní na valnom zhromaždení. Ďalej je toto právo spoločníka späté aj s jeho oprávnením uplatňovať v mene spoločnosti nároky (spoločnosti) voči konateľom na náhradu škody (prípadne iné nároky), resp. s jeho oprávnením uplatňovať v mene spoločnosti nároky na splatenie vkladu proti spoločníkovi, ktorý je v omeškaní s jeho splatením, prípadne nároky na vrátanie plnenia vyplateného spoločníkovi v rozpore so zákonom. Napokon, aj v zmysle citovaného rozhodnutia Najvyššieho súdu SR toto právo spoločníka, ktoré realizovali aj žalobkyne v tomto konaní, je späté s takými informáciami a dokladmi spoločnosti, ktoré sa týkajú najvýznamnejších úkonov a záležitostí spoločnosti, a ktoré môžu mať vplyv na likviditu spoločnosti a v konečnom dôsledku aj na hodnotu obchodného podielu spoločníka, resp. na výšku podielu spoločníka na zisku spoločnosti. Z uvedených dôvodov prvoinštančný súd dospel k záveru, že právny základ nároku žalobkýň uplatneného voči žalovanému v tomto konaní, je dôvodný. Súd prvej inštancie ale preskúmal požiadavku žalobkýň na poskytnutie a sprístupnenie informácií a poskytnutie dokladov aj z toho hľadiska, či táto nepresahuje rámec vymedzený v § 122 ods. 2 Obchodného zákonníka. Súd pritom dospel vychádzajúc z cit. rozhodnutia Najvyššieho súdu SR k záveru, že z § 122 ods. 2 Obchodného zákonníka nemožno vyvodiť právo spoločníka nahliadať do všetkých dokladov spoločností. Toto právo zákon zveruje členom na to povolaného orgánu spoločnosti s ručením obmedzeným - členom dozornej rady - ktorí sú v zmysle § 138 ods. 2 Obchodného zákonníka oprávnení žiadať od konateľov informácie a vysvetlenia o všetkých záležitostiach spoločnosti a nahliadať do všetkých obchodných a účtovných kníh a iných dokladov spoločnosti. Oprávnenie spoločníka nahliadať do dokladov spoločnosti podľa § 122 ods. 2 Obchodného zákonníka nie je koncipované rovnako široko, ako oprávnenie členov dozornej rady, a to platí aj vtedy, ak spoločnosť nemá zriadenú dozornú radu. Oprávnenie spoločníka je teda obmedzované v dvoch smeroch. Prvým je rozsah informácií, ktoré môže spoločník žiadať, a dokladov, do ktorých je oprávnený nahliadať. Tento rozsah je daný najvýznamnejšími úkonmi a záležitosťami spoločnosti týkajúcimi sa jej hospodárenia a významnejšieho majetku spoločnosti, ktoré môžu mať napr. vplyv na likviditu spoločnosti a v konečnom dôsledku aj na hodnotu obchodného podielu spoločníka. Druhým je, že spoločník nesmie uplatňovať svoje práva spôsobom, ktorý by obmedzoval spoločnosť pri výkone svojej činnosti, alebo ktorý by ukladal spoločnosti neprimerané povinnosti. Zároveň však platí, že v rozsahu, v akom je spoločník oprávnený nahliadať do dokladov spoločnosti, je spoločnosť povinná umožniť nahliadnuť mu do nich, prípadne mu umožniť, aby si z nich vyhotovil výpisy, odpisy, prípadne ich kópie. Pokiaľ ide o vyhotovovanie kópií spoločníkom z jednotlivých dokladov spoločnosti, spoločnosť je povinná spoločníkovi umožniť - ak má na to zodpovedajúce technické vybavenie - aby si na technickom zariadení spoločnosti za náhradu vzniknutých nákladov vyhotovil kópie z požadovaných dokladov spoločnosti. Z tejto povinnosti spoločnosti však nie je možné vyvodiť právo spoločníka, aby požadoval od spoločnosti,
nech mu samotná spoločnosť vyhotoví bezplatne kópie jednotlivých dokladov; takýto postup spoločníka by predstavoval šikanózny výkon práva. Súd prvej inštancie tak konštatoval, že pokiaľ sa žalobkyne voči žalovanému domáhali sprístupnenia dokumentov, ktoré sú uvedené vo výroku I. jeho rozsudku, ich poskytnutie považoval za opodstatnené a realizované v súlade s článkom 8 ods. 1 spoločenskej zmluvy žalovanej a § 122 ods. 2 Obchodného zákonníka. Ide totiž o účtovné dokumenty a záznamy žalovaného [v písmenách a), b), c) e), f) výroku I. tohto rozhodnutia], z ktorých žalobkyne získajú informácie o aktuálnej ekonomickej situácii a likvidite žalovaného a vďaka tomu zistia aktuálnu hodnotu svojich obchodných podielov v žalovanom. Pokiaľ išlo o doklady v písmenách a), c) vo výroku I. rozsudku súdu prvej inštancie, žalovaný tieto poskytol žalobkyniam na základe predbežného opatrenia s ohľadom na predchádzajúce účtovné obdobia; ich poskytovanie za ďalšie účtovné obdobia žalobkyniam je tak rovnako opodstatnené; rovnako tak aj poskytovanie dokladov v písmenách b) e) a f) výroku I. napadnutého rozsudku, ako súd prvej inštancie vysvetlil vyššie. Ďalej žalovaný má povinnosť poskytnúť žalobkyniam také doklady [v písmenách d), g), h), i), j) výroku I. rozsudku súdu prvej inštancie], ktoré sú vyjadrením jeho najvýznamnejších a najdôležitejších úkonov, týkajú sa hospodárenia s významnejším majetkom (dokumentácia k úveru poskytnutému bankou žalovanej na základe zriadenia záložného práva k nehnuteľnostiam vo vlastníctve žalovanej v prospech banky a k tomu sa vzťahujúce znalecké posudky oceňujúce uvedené nehnuteľnosti žalovanej). Súd preto aj tejto požiadavke žalobkýň vyhovel. 7. Žalobkyne sa napokon domáhali poskytovania a sprístupňovania všetkých informácií o žalovanom, o čom mal súd prvej inštancie za to, že tomu nemožno vyhovieť, preto žalobu v tejto časti ako nedôvodnú zamietol. Vychádzajúc aj z právnych východísk cit. rozhodnutia Najvyššieho súdu SR, právo spoločníkov na poskytovanie informácií a dokladov o spoločnosti je, na rozdiel od oprávnenia členov dozornej rady, limitované. Súd z rovnakého dôvodu vo výroku svojho rozhodnutia skonštatoval povinnosť žalobkýň nahradiť žalovanej náklady, ktoré jej v súvislosti s poskytnutím dokladov a informácií vzniknú. O finančnej náročnosti poskytnutia informácií a dokumentov sa na pojednávaní dňa 11.8.2023 zmienil aj žalovaný. Ako je uvedené vyššie, žalobkyniam je žalovaný povinný vytvoriť predpoklady pre to, aby sa mali možnosť s príslušnými informáciami a dokladmi oboznámiť, avšak žalobkyne toto svoje oprávnenie budú realizovať takým spôsobom, aby neobmedzovali žalovanú pri výkone jej činnosti. 8. O trovách konania súd prvej inštancie rozhodol podľa § 255 ods. 1 CSP. Žalobkyne boli úspešné v podstatnom rozsahu, súd vyhovel ich žalobe, pokiaľ ide o poskytnutie informácií a dokladov v celom rozsahu. Súd žalobkyniam nevyhovel len s ohľadom na uloženie všeobecne formulovanej povinnosti žalovaného poskytovať im všetky informácie a doklady. Podľa názoru súdu prvej inštancie išlo o zanedbateľný neúspech žalobkýň v tomto konaní. Pokiaľ by žalovaný rešpektoval oprávnenia žalobkýň ako spoločníčok a poskytoval im informácie tak, ako mu to vyplýva z § 122 ods. 1 a 2 Obchodného zákonníka, žalobkyne by neboli nútené domáhať sa ochrany týchto svojich práv v súdnom konaní; súd prvej inštancie preto v posudzovanom prípade nezistil okolnosti hodné osobitného zreteľa, pre ktoré by žiadnej zo sporových strán nepriznal nárok na náhradu trov konania. 9. Proti tomuto rozsudku v rozsahu výroku I., ktorým bolo žalobe čiastočne vyhovené a výroku III. o trovách konania, podal v zákonom stanovenej lehote odvolanie žalovaný. Žiadal, aby odvolací súd rozsudok súdu prvej inštancie zmenil tak, že žalobu v celom rozsahu zamietne a prizná žalovanému náhradu trov konania v rozsahu 100 %. Vytkol súdu prvej inštancie, že jeho rozhodnutie vychádza z nesprávneho právneho posúdenia veci. Uviedol, že tvrdenia žalobkýň uvedené v žalobe sú nepodložené a nepreukázané, žalobkyne ani neuviedli, v čom vidia nesúlad hospodárskej a účtovnej evidencie spoločnosti so zákonmi, prípadne v čom by mal spočívať rozpor medzi hospodárskou a účtovnou evidenciou žalovanej spoločnosti a príslušnými účtovnými a daňovými zákonmi, ani v čom by malo spočívať skresľovanie údajov. Žalovaná spoločnosť žalobou požadované podklady žalobkyniam poskytla, čím umožnila žalobkyniam vypracovanie znaleckého posudku na stanovenie všeobecnej hodnoty podielov žalobkýň v žalovanej spoločnosti. Zo strany žalobkýň dochádza k výkonu ich práv ako spoločníčok v žalovanom šikanóznym spôsobom a z týchto dôvodov žalovaný navrhoval aby súd žalobu zamietol a zároveň zaviazal žalobkyne na náhradu trov konania. Z ustanovenia § 122 ods. 2 Obchodného zákonníka vyplýva pre spoločnosť iba povinnosť umožniť spoločníkovi vyhotoviť si kópie jednotlivých dokladov spoločnosti za náhradu vzniknutých nákladov. Nevyplýva z neho právo spoločníka požadovať od spoločnosti, nech mu samotná spoločnosť vyhotoví kópie jednotlivých dokladov spoločnosti. S uvedeným záverom sa stotožnil aj Najvyšší súd Slovenskej republiky v rozhodnutí sp. zn. 3Obdo/21/2019, výrok I. napadnutého rozsudku je preto v rozpore s ustálenou rozhodovacou praxou Najvyššieho súdu SR.
10. Medzi sporovými stranami je nesporné, že žalobkyne boli pravidelne v riadnych termínoch pozývané na valné zhromaždenia žalovanej spoločnosti, na ktorých sa v rokoch 2014, 2015 a 2016 aj zúčastnili. Zároveň je nesporné, že jedným z bodov programu na týchto valných zhromaždeniach bolo aj poskytovanie informácií a dokumentov vyžiadaných žalobkyňami. Napriek tomu, že žalobkyne boli vždy riadne a včas na valné zhromaždenia pozývané, od roku 2017 sa týchto valných zhromaždení nezúčastňovali. Práve účasťou a hlasovaním žalobkýň na valnom zhromaždení majú žalobkyne možnosť realizovať práva, ktoré im ako spoločníčkam v zmysle § 122 ods. 2 Obchodného zákonníka prislúchajú a zároveň tak majú možnosť oboznamovať sa so všetkými podstatnými informácia a dokumentami týkajúcich sa žalovanej spoločnosti, vrátane tých, o sprístupnenie ktorých sa touto podanou žalobou domáhajú. Žalovaný mal za to, že právo spoločníka podľa § 122 ods. 2 Obchodného zákonníka nemožno absolutizovať do takej miery, že by obchodná spoločnosť bola povinná kedykoľvek a v spoločníkom stanovenom rozsahu jeho požiadavkám vyhovieť. Toto právo spoločníka teda nie je neobmedzené, práve naopak, výkon týchto oprávnení zo strany spoločníkov podlieha posúdeniu ich primeranosti. Právo spoločníka na poskytnutie informácie a sprístupnenie dokladov zahŕňa podľa žalovanej spoločnosti iba tie doklady a informácie, ktoré sú potrebné k tomu, aby spoločník získal rozumný prehľad o záležitostiach spoločnosti. Napriek tomu, že povinnosťou poskytovať informácie a sprístupňovať dokumenty spoločníkom je viazaná spoločnosť, tak konateľ spoločnosti ako osoba, ktorá za ňu priamo koná, je pri poskytnutí, resp. neposkytnutí týchto informácie a dokumentov povinná konať s odbornou starostlivosťou a chrániť záujmy spoločnosti a všetkých jej spoločníkov. Práve lojalita a odborná starostlivosť konateľa je zárukou ochrany spoločnosti pred šikanóznym a zneužívajúcim výkonom práva spoločníka na informácie. W. M. je konateľkou žalovanej spoločnosti od roku 2006, pričom spoločnosť vykazuje sa za roky existencie podobné hospodárske výsledky, ktoré nie sú dôvodom pre podozrenia uvedené v podanej žalobe. 11. Žalovaný vo vzťahu k dokladom uvedených vo výroku I. napadnutého rozsudku pod písm. g), h), i), j), zastával názor, že povinnosť uložená žalovanej spoločnosti predložiť predmetné doklady žalobkyniam nemá oporu v zákone a z dôvodov uvedených v bode 14. - 15. odvolania ju možno považovať za šikanóznu. Požiadavka na predloženie znaleckých posudkov k stavbám - ubytovni vo Veľkých Levároch okres Malacky a polyfunkčnému objektu s. č. XXXXX v k. ú, D. S. N. v zmysle výroku I. písm. g), h), považoval žalovaný za šikanóznu. Nakoľko závery uvedené v predmetných znaleckých posudkoch sú už vzhľadom na existenciu novšieho znaleckého posudku č. XX/XXXX zo dňa 16.12.2021 vypracovaným za účelom stanovenia všeobecnej hodnoty podielov žalobkýň v žalovanej spoločnosti, neaktuálne a irelevantné. Na vypracovanie nového znaleckého posudku boli znalcovi zo strany žalovanej spoločnosti poskytnuté všetky potrebné podklady, vrátane kompletného účtovníctva, ako aj poskytnutá plná súčinnosti od žalovanej spoločnosti, aj jej konateľky. Zároveň boli znalcovi za účelom ich ocenenia sprístupnené aj všetky nehnuteľnosti vo vlastníctve žalovanej spoločnosti. Žalobkyne disponujú novým znaleckým posudkom, ktorý obsahuje všetky relevantné informácie o nehnuteľnostiach a ktorý zachytáva aj ich aktuálnu hodnotu. Vo vzťahu k požiadavke predloženia úverových zmlúv uvedených vo výroku I. písm. i) a písm. j) napadnutého rozsudku mal žalovaný za to, že aj táto požiadavka žalobkýň je šikanózna. Z predmetných dokumenty nie je možné vyčítať žiadne ekonomické ukazovatele spoločnosti, jedná sa len o zmluvnú agendu, na sprístupnenie ktorej nemajú v zmysle judikatúry žalobkyne nárok. Údaje o výške úverových dlhov žalovanej spoločnosti žalobkyne vedia vyčítať aj z účtovných dokladov, ktoré im boli predložené. 12. K odvolaniu žalovaného sa vyjadrili žalobkyne, ktoré považoval napadnutý rozsudok za vecne správny a preto ho navrhli odvolaciemu súdu potvrdiť. Uviedli, že z vykonaného dokazovania je nepochybné, že žalovaný do dnešného dňa žalobkyniam neumožnil prístup ku všetkým žiadaným dokladom, napriek tomu, že žalobkyne majú na ne ako spoločníčky zákonný nárok, čím neustále dochádza k porušovaniu ich práv. U žalobkýň pretrváva ich dôvodná pochybnosť o relevancii hospodárskych výsledkov spoločnosti, a tým aj pretrváva ich podozrenie o poškodení ich oprávnených záujmov ako spoločníčok. Pokiaľ by nebolo vydané predbežné opatrenie v konaní vedenom pod sp. zn. l0Cb/264/2014, žalobkyne by nedisponovali žiadnymi z informácií, na ktoré majú v zmysle článku 8 ods. 1 spoločenskej zmluvy a § 122 ods. 2 Obchodného zákonníka nárok. Takisto sa v konaní dokázalo, že žalovaný robí nielen tieto obštrukcie spočívajúce v ignorovaní práv žalobkýň, ale sa dokonca nezákonne pokúsil uznesením valného zhromaždenia o zvýšenie základného imania prevzatím záväzkov na nový vklad väčšinovými spoločníčkami. Zmyslom takéhoto nezákonného postupu žalovaného (resp. jeho väčšinových spoločníčok) malo byť úmyselné zníženie obchodných podielov žalobkýň a zvýšenie
podielov väčšinových spoločníčok. Žalobkyne boli donútené sa súdnou cestou brániť voči takémuto zneužitiu práva, a súd im dal za pravdu rozsudkom sp. zn. l0Cb/264/2014 zo dňa 9. mája 2018, ktorý nadobudol právoplatnosť dňa 19.9.2019. 13. Žalovaný opakovane aj vo svojom odvolaní poukazuje na to, že tvrdenia žalobkýň sú nepodložené a nepreukázané, že žalobkyne údajne neuviedli, v čom vidia napríklad skresľovanie údajov, nesúlad hospodárskej a účtovnej evidencie a iné. K tomuto v prvom rade treba uviesť, že žalobkyne majú nárok na požadované informácie v zmysle článku 8 ods. 1 spoločenskej zmluvy a § 122 ods. 2 Obchodného zákonníka, a to bez ohľadu na akékoľvek iné okolnosti. Všetky požadované informácie sú ohľadom vedenia aj ich spoločnosti, ohľadom účtovníctva aj ich spoločnosti, prípadne závažných dokumentov týkajúcich sa aj ich spoločnosti. Napriek tomu bolo preukázané, že žalovaný úmyselne nepredložil žalobkyniam požadované dokumenty, pričom tieto dokumenty sú nevyhnutné pre uplatnenie si svojich práv žalobkýň, či už pri rokovaniach o možnom predaji ich obchodných podielov (tieto rokovania medzi nimi prebiehali), alebo pre prípadný súdny spor o zotrvanie v spoločnosti, ale sú potrebné aj pre celkovú znalosť spoločníčok o hospodárení v ich spoločnosti. Po tom, ako žalovaný nechcel žalobkyniam nič predložiť, po tom, ako sa na valnom zhromaždení prijalo nezákonné rozhodnutie o navýšení základného imania s úmyslom nezákonne zmenšiť obchodný podiel žalobkýň, žalobkyniam neostalo nič iné, ako sa brániť súdnou cestou. Jednak požadovať neplatnosť uznesení valného zhromaždenia a jednak požadovať sprístupnenie potrebných dokladov. Nemôže byť teda ani reč o nejakom šikanóznom výkone práva, práve naopak, je tu aj súdmi potvrdená nezákonnosť postupov väčšinových spoluvlastníčok, ktoré zneužívajú svoje majoritné podiely v žalovanej spoločnosti. Žalobkyne sa od začiatku chceli iba dohodnúť na rozumnej dohode ohľadom predaja svojich obchodných podielov, za účelom stanovenia hodnoty si dokonca dali vyhotoviť aj znalecký posudok, avšak sa ukázalo, že zo strany majoritných spoločníčok nejde o úprimný záujem sa dohodnúť. Nakoniec odmietli dohodu s tým, že nemajú peniaze na kúpu podielov, len naťahovali čas. Žalovaný dobrovoľne nič nevydal, stalo sa tak až pod tlakom predbežného opatrenia. Ale nakoniec žalovaný vo svojej nesúčinnosti pokračoval a pokračuje aj dodnes. Aj z podaného odvolania je zrejmé, že jej nejde o dohodu a kompromis, ale o hľadanie zámienky, ako nesprístupniť dôležité dokumenty, a to je viac ako podozrivé. Rozsudok súdu predsa hovorí o povinnosti sprístupniť a poskytnúť za náhradu požadované doklady a takto je tento rozsudok jednak vykonateľný a jednak v súlade s judikatúrou v obdobných veciach. Namiesto toho, aby žalovaný stanovil termín, kedy môžu žalobkyne prísť oboznámiť sa s požadovanými dokladmi, prípadne si ich odfotiť vo vlastnej réžii, napríklad na telefón, alebo iným spôsobom, čo nemusí nikoho stáť ani cent, tak žalovaný nepochopiteľne hľadá všetko pre to, aby sa svojej povinnosti vyhol. Žalobkyne nepožadujú nič na úkor žalovaného, len sa chcú normálnym spôsobom oboznámiť s dôležitými dokladmi, ktoré sa týkajú aj ich spoločnosti. Žalovaný poukazuje na to, že mu vyplýva iba povinnosť umožniť spoločníkovi vyhotoviť si kópie dokladov spoločnosti za náhradu, veď áno o to práve ide, nech teda žalovaný toto umožní a vec je uzavretá. Žalobkyne netrvajú na tom, a ani to nevyplýva z rozsudku, že žalovaný má vyhotoviť kópie, kľudne si ich zhotovia žalobkyne, napríklad vo svojej réžii na svoje zariadenie, alebo za náhradu na zariadení žalovaného, ktoré mimochodom patrí aj im ako spoločníčkam. Normálne je spoločne hľadať cestu a nie prekážky. Napadnutý rozsudok vo výroku I. nie je v žiadnom prípade v rozpore s ustálenou rozhodovacou praxou Najvyššieho súdu SR. K argumentácií žalovaného, že žalobkyne by si mali realizovať svoje práva vyplývajúce z článku 8 ods. 1 spoločenskej zmluvy a § 122 ods. 2 Obchodného zákonníka na valnom zhromaždení, toto svoje tvrdenie ale nijako neodôvodňuje, z čoho by toto malo vyplývať. Je na rozhodnutí žalobkýň, či svoje práva využijú na valnom zhromaždení, alebo mimo neho, majú na to právo a zákon to umožňuje. Žalovaný rád cituje právny názor, že právo spoločníka na poskytnutie informácie a sprístupnenie dokladov zahŕňa iba tie doklady a informácie, ktoré sú potrebné k tomu, aby spoločník získal rozumný prehľad o záležitostiach spoločnosti. S týmto žalobkyne v plnej miere súhlasia a presne len takéto doklady a informácie žalobkyne v tomto konaní požadujú. Žalovaný ďalej udáva, že údajne požadované doklady boli poskytnuté znalcovi, čo však nie je pravdou. Na pojednávaní konanom dňa 11.8.2023 na otázku súdu, že či vie žalovaný konkretizovať, ktoré doklady z tých, ktoré sú uvedené v žalobe (vrátane jej zmien petitu), žalovaný vydal žalobkyniam za účelom vypracovania posudku, právny zástupca žalovaného uviedol: „Tieto dokumenty neviem konkretizovať.“ 14. K vyjadreniu žalobkýň podal žalovaný repliku, v ktorej uviedol, že povinnosť uloženú mu I. výrokom napadnutého rozsudku nie je možné z ustanovenia § 122 ods. 2 Obchodného zákonníka vyvodiť. Z dikcie predmetného ustanovenia vyplýva pre spoločnosť iba povinnosť umožniť spoločníkovi vyhotoviť si kópie jednotlivých dokladov spoločnosti za náhradu vzniknutých nákladov, nemožno z neho však vyvodiť aj právo spoločníka požadovať od spoločnosti, nech mu samotná spoločnosť vyhotoví kópie jednotlivých
dokladov spoločnosti. S vyššie uvedeným záverom sa stotožnil aj Najvyšší súd Slovenskej republiky v konaní vedenom pod sp. zn. 3Obdo/2l/2019. Žalovaný považoval požiadavku žalobkýň sprístupniť a predložiť doklady za šikanóznu a nevidel racionálny a ani zákonný dôvod, prečo by mali byť vyššie uvedené dokumenty žalobkyniam sprístupnené. 15. Žalobkyne sa k replike žalovaného nevyjadrili. 16. Odvolací súd preskúmal a prejednal vec v rozsahu podaného odvolania v zmysle § 379 a § 380 ods. 1 CSP (t.j. v rozsahu výroku I. a III.) bez nariadenia odvolacieho pojednávania (rozsudok bol odvolacím súdom verejne vyhlásený podľa § 378 ods. 1 a § 219 ods. 3 CSP) a dospel k záveru, že odvolanie žalovaného nie je dôvodné, pretože súd prvej inštancie náležite zistil skutkový stav v rozsahu potrebnom pre rozhodnutie v zmysle § 215 ods. 1 CSP a vec správne posúdil po právnej stránke. 17. Podľa § 387 ods. 2 CSP ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Odvolací súd sa stotožnil s odôvodnením rozhodnutia súdu prvej inštancie (§ 387 ods. 2 CSP), pričom odvolacie námietky žalovaného, ktorý vo svojom odvolaní v zásade najmä zopakoval svoju argumentáciu z konania pred súdom prvej inštancie, nepovažoval odvolací súd za dôvodné. 18. Podľa § 122 ods. 2 Obchodného zákonníka spoločníci majú najmä právo požadovať od konateľov informácie o záležitostiach spoločnosti a nahliadať do dokladov spoločnosti. 19. V konaní nebolo sporné, že žalobkyne sú menšinovými spoločníčkami v obchodnej spoločnosti HOMEBYT, s.r.o., so sídlom Saratovská 26/A, Bratislava, IČO: 35 795 182, ktorá v tomto konaní vystupuje ako žalovaný. Z obsahu spoločenskej zmluvy súd prvej inštancie správne zistil, že podľa jej článku 8 ods. 1 spoločníci majú najmä právo požadovať od konateľov informácie o záležitostiach spoločnosti a nahliadať do dokladov spoločnosti. 20. Do citovaného ustanovenia spoločenskej zmluvy bolo prevzaté znenie § 122 ods. 2 Obchodného zákonníka, ktoré upravuje práva spoločníkov spoločnosti s ručením obmedzeným v oblasti kontroly a transparentnosti riadenia spoločnosti. Podľa tohto ustanovenia majú spoločníci právo požadovať od konateľov informácie o záležitostiach spoločnosti a nahliadať do jej dokladov. Tento inštitút zabezpečuje právo spoločníkov na informácie o hospodárení, rozhodovacích procesoch a iných relevantných aspektoch činnosti spoločnosti. Toto právo zahŕňa prístup najmä k dokumentom, ako sú účtovné záznamy či zmluvy, čím sa podporuje transparentnosť a kontrola nad konaním konateľov. Význam takto ustanovených práv spoločníkov je predovšetkým v posilnení ich postavenia ako vlastníkov spoločnosti. Umožňuje im aktívne dohliadať na správu spoločnosti, predchádzať potenciálnym porušeniam povinností zo strany konateľov a chrániť svoje záujmy. Zároveň kladie na konateľov povinnosť konať transparentne a poskytovať pravdivé a úplné informácie, čím prispieva k právnej istote a dôvere vo vzájomných vzťahoch. Toto ustanovenie má osobitný význam pre ochranu práv spoločníkov, ktorí nie sú priamo zapojení do každodenného riadenia spoločnosti. 21. Konkrétnym obsahom a najmä limitmi tohto informačného práva spoločníkov sa podrobne zaoberal Najvyšší súd SR vo svojom uznesení sp. zn. 3Obdo/21/2019 zo dňa 29. mája 2019, ktorého závery sú aplikovateľné aj na posudzovanú vec a z ktorého správne a v súlade s princípom právnej istoty (článok 2 ods. 2 CSP) vychádzal pri svojom rozhodovaní aj súd prvej inštancie. Aj na tomto mieste považuje odvolací súd za vhodné citovať závery Najvyššieho súdu: „I. Právo spoločníka na informácie a právo spoločníka nahliadať do dokladov spoločnosti podľa ustanovenia § 122 ods. 2 Obchodného zákonníka nie je neobmedzené, ale vzťahuje sa na tie informácie a doklady spoločnosti, ktoré sa týkajú hospodárenia spoločnosti a nakladania s jej významnejším majetkom, ktoré môžu mať vplyv na likviditu spoločnosti a v konečnom dôsledku aj na hodnotu obchodného podielu spoločníka, resp. na výšku jeho podielu na zisku spoločnosti. II. V spoločnosti s ručením obmedzeným, ktorá nemá zriadenú dozornú radu, neprechádzajú pri výkone práva podľa ustanovenia § 122 ods. 2 Obchodného zákonníka na spoločníka oprávnenia, ktoré zákon zveruje dozornej rade ako kontrolnému orgánu spoločnosti podľa § 138 ods. 1 Obchodného zákonníka alebo jej jednotlivým členom podľa § 138 ods. 2 Obchodného zákonníka. III. Súčasťou práva spoločníka na informácie a na nahliadanie do dokladov spoločnosti je aj jeho právo požadovať od spoločnosti, ak disponuje potrebným technickým vybavením,
aby mu umožnila vyhotovenie kópií jednotlivých dokladov spoločnosti za náhradu vzniknutých nákladov. Spoločník však nie je oprávnený požadovať, aby mu spoločnosť sama vyhotovila kópie ním určených dokladov spoločnosti, a to ani vtedy, ak by sa zaviazal zaplatiť spoločnosti náhradu vzniknutých nákladov.“ 22. Možno teda zhrnúť, že právo spoločníkov spoločnosti s ručením obmedzeným podľa § 122 ods. 2 Obchodného zákonníka požadovať informácie o činnosti spoločnosti a nahliadať do jej dokladov nie je absolútne a jeho výkon je ohraničený nevyhnutnosťou chrániť záujmy spoločnosti i tretích strán. Spoločníci môžu žiadať len informácie relevantné pre fungovanie spoločnosti, pričom nemusí byť vyhovené ich nadmerným, irelevantným alebo šikanóznym požiadavkám. Toto informačné právo bude narážať na limity aj v prípadoch ohrozenia obchodného tajomstva alebo rozporu s požiadavkami na ochranu osobných údajov. Predovšetkým spoločenská zmluva môže ďalej upraviť praktické podmienky nahliadania, napríklad určenie času a miesta, aby nebola narušená plynulá činnosť firmy. V posudzovanej veci však uvedené spoločenská zmluva neupravuje, preto je to konateľ, ktorý môže a súčasne musí stanoviť primerané podmienky na sprístupnenie informácie a nahliadanie do dokladov. 23. Obrana žalovaného v tomto konaní bola prevažne iba všeobecná, pričom žalovaný nebol schopný sformulovať dostatočne zrozumiteľné dôvody, pre ktoré by požiadavka žalobkýň na konkrétne (v I. výroku napadnutého rozsudku uvedené) doklady bola excesívna, resp. v čom by presahovala limity tohto informačného práva žalobkýň ako spoločníčok. Zhodne so súdom prvej inštancie odvolací súd konštatuje, že žalobkyne sa domáhali sprístupnenia dokladov, ktoré majú zásadný význam pre posúdenie ekonomickej situácie obchodnej spoločnosti a tým aj hodnoty obchodného podielu žalobkýň. Navyše znalecké posudky na nehnuteľnosti [písmená g) a h) v I. výroku napadnutého rozsudku] a úverové zmluvy zabezpečené záložným právom na nehnuteľnostiach [písmená i) a j)] sa týkajú zo svojej povahy hospodársky závažných právnych úkonov obchodnej spoločnosti, resp. žalovaný sa v konaní nebránil tvrdením o opaku. 24. Uplatnenie práva podľa § 122 ods. 2 Obchodného zákonníka nie je podmienené uvedením dôvodu, pre ktorý spoločník požaduje sprístupnenie informácií a dokladov. Nie je vylúčené, aby konateľ spoločnosti v určitých citlivých prípadoch uvedenie dôvodu požadoval a na základe toho posúdil, či je možné žiadosti vyhovieť, avšak takto žalovaný svoju obranu neformuloval. Žalovaný mal v zásade za to, že žalobkyne nemajú dôvod mať pochybnosti o neskresľovaní hospodárenia spoločnosti, resp. dodržiavaní daňovej legislatívy, preto nemajú dôvod využívať svoje informačné oprávnenie podľa § 122 ods. 2 Obchodného zákonníka. S takouto interpretáciou nemožno súhlasiť, predmetné ustanovenie neobmedzuje výkon tohto práva len na prípady, kedy má spoločník dôvodné pochybnosti o legalite a ekonomickej transparentnosti fungovania spoločnosti. Odhliadnuc od vyššie uvedeného v tomto konaní bolo preukázané, že orgán spoločnosti - konkrétne valné zhromaždenie, konal v rozpore so zákonom a s právami žalobkýň ako menšinových spoločníčok, pri pokuse o navýšenie základného imania spoločnosti a zmenu spoločenskej zmluvy, čo vyplýva z rozsudku bývalého Okresného súdu Bratislava IV č. k. 10Cb/264/2014-200 zo dňa 9. mája 2018. Je teda nepochybné, že žalobkyne môžu mať dôvodné pochybnosti o transparentnosti fungovania spoločnosti žalovaného vo vzťahu k nim ako menšinovým spoločníčkam a je na mieste ich zvýšená obozretnosť. Práve tieto skutočnosti žalobkyne v priebehu konania uvádzali ako odôvodnenie svojich požiadaviek, pričom ide o dôvody v plnej miere legitímne. 25. V súvislosti s námietkou žalovaného, že znalecké posudky požadované žalobkyňami [písmená g) a h) v I. výroku napadnutého rozsudku] sú neaktuálne a existuje novší znalecký posudok, odvolací súd uvádza, že existencia novšieho znaleckého posudku nemá bez ďalšieho žiaden vplyv na trvanie záujmu žalobkýň na predloženie starších znaleckých posudkov. Odvolací súd len opakovane môže uviesť, že predmetné znalecké posudky sa týkajú nehnuteľností, o ktorých je rozumne možné predpokladať, že majú podstatný vplyv na hodnotu obchodného podielu žalobkýň. Žalobkyne nie sú povinné uvádzať dôvod, pre ktorý požadujú sprístupnenie týchto dokladov, ale doklady týkajúce sa takto významných majetkových hodnôt budú spravidla vždy pre spoločníkov z hľadiska ochrany ich záujmov významné. Žalovaný pritom neuviedol, z akého dôvodu by prosté predloženie dvoch vyhotovení znaleckých posudkov preňho predstavovalo akúkoľvek (tobôž neprimeranú) záťaž. 26. Bez relevancie je aj obrana žalovaného, pokiaľ namietal, že žalobkyne majú možnosť realizovať svoje práva vyplývajúce z § 122 ods. 2 Obchodného zákonníka ako spoločníčky na valnom zhromaždení. Z predmetného ustanovenia nemožno žiadnym spôsobom vyvodiť, že by výkon daného práva
spoločníkov bol možný iba na valnom zhromaždení, resp. že by si konatelia obchodnej spoločnosti mohli vyhradiť vyhovenie žiadosti spoločníkov sprístupnením informácií alebo dokladov iba na valnom zhromaždení. Výkon tohto práva je možný v zásade kedykoľvek, obmedzené je len princípom proporcionality, teda jeho výkonom nemožno neprimerane zaťažovať obchodnú spoločnosť. Tento princíp sa však uplatňuje aj na povinného, teda obchodnú spoločnosť, ktorá nemôže neprimerane obmedzovať prístup k informáciám alebo dokladom napríklad len na čas konania valného zhromaždenia. 27. Pokiaľ žalovaný v odvolaní tvrdil, že požadované podklady žalobkyniam poskytol (bez bližšej špecifikácie), čím umožnil žalobkyniam vypracovanie znaleckého posudku na stanovenie všeobecnej hodnoty podielov žalobkýň v žalovanej spoločnosti, žalobkyne toto jeho tvrdenie popreli, nebolo teda možné si ho osvojiť súdom ako nesporné, pričom žalovaný nepreukázal, že by aspoň niektoré v tomto konaní (po zmene žaloby) požadované doklady žalobkyniam poskytol. 28. Naostatok žalovaný v priebehu odvolacieho konania opakovane namietal, že spoločník nemá právo požadovať od spoločnosti vyhotovenie kópií dokladov. Vyplýva to aj z citovaného uznesenia Najvyššieho súdu SR sp. zn. 3Obdo/21/2019 zo dňa 29. mája 2019, na ktoré v tejto súvislosti žalovaný poukazoval a ktorého závery si osvojil aj súd prvej inštancie. Tu však treba upriamiť pozornosť žalovaného na skutočnosť (vyplývajúcu z výrokovej časti odvolaní napadnutého rozsudku), že súd prvej inštancie mu povinnosť vyhotoviť pre žalobkyne kópie požadovaných dokladov neuložil. 29. Pre úplnosť, vzhľadom na povinnosť odvolacieho súdu prihliadať na vady, ktoré sa týkajú procesných podmienok, aj keď neboli v odvolacích dôvodoch uplatnené (§ 380 ods. 2 CSP) a právny názor vyjadrený v predchádzajúcom rozhodnutí odvolacieho súdu v tejto veci o potrebe zaoberať sa otázkou existencie prekážky res iudicata, odvolací súd uvádza, že súd prvej inštancie sa dostatočne vysporiadal aj s touto otázkou. Prekážku veci právoplatne rozhodnutej pre toto konanie nemôže predstavovať uznesenie o nariadení predbežného opatrenia bývalého Okresného súdu Bratislava IV č. k. 10Cb/264/2014-71 zo dňa 29. júna 2015, v spojení s potvrdzujúcim rozhodnutím Krajského súdu v Bratislave č. k. 3Cob/230/2015-91 zo dňa 16. septembra 2015, už len z toho dôvodu, že zaniklo dňa 19.9.2019 nadobudnutím právoplatnosti rozsudku č. k. 10Cb/264/2014-200 zo dňa 9. mája 2018, do ktorého právoplatnosti bolo jeho trvanie časovo obmedzené. Odhliadnuc od toho súd prvej inštancie taktiež správne vyhodnotil, že predmetným uznesením bolo nariadené predbežné opatrenie v režime Občianskeho súdneho poriadku, čo je inštitút odlišný od neodkladného opatrenia podľa Civilného sporového poriadku, pričom podstatnou odlišnosťou je práve výlučne dočasný, provizórny charakter predbežného opatrenia, ktoré nemohlo na rozdiel od neodkladného opatrenia nahrádzať rozhodnutie vo veci samej. 30. Odvolací súd z uvedených dôvodov rozsudok súdu prvej inštancie v napadnutých častiach (t.j. výrok I. a závislý výrok III. o trovách konania) potvrdil, pretože je vo výrokovej časti vecne správny (§ 387 ods. 1 CSP). 31. Vo vzťahu k výroku III. o trovách konania žalovaný žiadne odvolacie dôvody nesformuloval a rozsudok súdu prvej inštancie v tejto časti napadol len vzhľadom na skutočnosť, že ide o výrok závislý od odvolaním napadnutého výroku I., ktorým súd rozhodol v merite veci. Vzhľadom na absenciu iných odvolacích dôvodov a skutočnosť, že odvolací súd potvrdil I. výrok napadnutého rozsudku, od ktorého výrok o trovách konania závisel, neboli splnené podmienky, aby sa odvolací súd ďalej výrokom III. rozsudku zaoberal. 32. O náhrade trov odvolacieho konania rozhodol odvolací súd podľa § 396 ods. 1 v spojení s § 255 ods. 1 a § 262 ods. 1 CSP. V odvolacom konaní boli plne úspešné žalobkyne, preto im vznikol voči žalovanému nárok na náhradu trov odvolacieho konania v rozsahu 100 %. O výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 33. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 10 zákona č. 757/2004 Z. z. o súdoch a o zmene a doplnení niektorých zákonov v znení neskorších zákonov, § 393 ods. 2 CSP).
Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri riešení ktorej sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ (§ 422 ods.1 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods.1 prvá veta CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná, má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná, má vysokoškolské právnické vzdelanie druhého stupňa (§ 429 ods. 2 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 CSP).
Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 CSP). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 CSP). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2025:1418201742.2 (dáta aktuálne k 13. 11. 2026). Záväzné je znenie zverejnené súdom.




